Bláskeljanytjar – vannýtt auðlind við Ísland Tilraunir með bláskeljarækt hafa verið stundaðar umhverfis landið með þar til gerðum ræktunarbúnaði undanfarin 6 ár . Á Vesturlandi eru starfandi ræktunarstöðvar m.a í Hvalfirði , Breiðafirði og í Reykjafirði . Með þróunarvinnu íslenskra frumkvöðla í samstarfi við kræklingaverkefnið sem haldið var úti af Veiðimálastofnun til ársloka 2006 , hefur safnast mikil þekking á skelrækt á síðustu árum . Ræktunarfyrirtæki , vinnslur og dreifingaraðilar austan hafs og vestan , hafa verið heimsóttir í leit að bestu fyrirmyndum jafnframt því sem mismunandi búnaður og aðferðir hafa verið prófaðar við íslenskar aðstæður . SKELRÆKT , samtök skelræktenda standa fyrir ráðstefnu um bláskeljarækt á morgun , 12. janúar á Hótel KEA á Akureyri . Hefst dagskrá kl 9.30 með ávarpi sjávarútvegsráðherra . Sérfræðingar frá Kanada , Grænlandi , Skotlandi , Portúgal , Spáni , Danmörku og Þýskalandi taka þátt í ráðstefnunni . Erlendu gestirnir eru vísindamenn sem hafa tekið þátt í að meta ræktunaraðstæður og þróa eftirlits - og stoðkerfi fyrir skelrækt . Í hópnum eru einnig forsvarsmenn fyrirtækja sem þróa og framleiða búnað fyrir skelrækt . Þeir munu einnig munu kynna þá aðferðafræði sem stuðst var við í Kanada við uppbyggingu skelræktar og þá möguleika sem þessi atvinnugrein hefur hér á landi . Ráðstefnan SKELRÆKT 2007 er kærkomið tækifæri til að kynna sér möguleika greinarinnar . Nánari upplýsingar og skráning á www.skelraekt.is Í Skessuhorni í þessari viku fjallar Björn Theodórsson um bláskeljarækt hér við land og er áhugasömum bent á umfjöllun hans í blaðinu . Á myndinni er ársgömul skel á safnara . Myndin er frá Reykjafirði á Vestfjörðum .